
Министерство на околната среда и водите

Регионална инспекция по околната среда и водите - Монтана

Д О К Л А Д

за извършена комплексна проверка на „ПЕНТОП” ЕООД, гр. Вършец на основание Заповед РД-040/21.03.2014 г. на Директора на РИОСВ – Монтана


Извършената на 26.03.2014 г. комплексна проверка е с цел установяване съответствието на производствената дейност на дружеството с нормативните изисквания по опазване на околната среда.


Основната дейност на фирмата е производство на столове, маси и други изделия от дървен материал (бук).
 Дружеството има утвърдена програма за управление на отпдъците и съгласно §11 от ПЗР на ЗУО, програмата запазва действието си до 07.2014 г. От основната производствена дейност се образуват дървесните отпадъци (изрезки и трина), същите предварително се съхраняват на мястото на образуване. Съхраняването на дървесните отпадъци се извършва на обособена бетонирана площадка, оградена с ламарина. На обекта има съоръжения за изгаряне на дървесните отпадъци, дейност по оползотворяване на отпадъци - използване на отпадъците предимно като гориво или друг начин за получаване на енергия. За дейността дружеството е притежавало разрешително за дейности с отпадъци, издадено по реда на отменения Закон за управление на отпадъците. На обекта ежемесечно се води отчетност на количествата генерирани и оползотворени отпадъци в заверената от РИОСВ – Монтана отчетна книга за отпадъци.  
Пречистватeлните съоръжения и въздуховодите са във видимо добро техническо състояние, без пробиви и разхерметизиране. Водогрейните котли са на  твърдо гориво (дърва) и общата им мощност е под 0,5 МW, поради което не подлежат на емисионен контрол по Наредба №1 за норми за допустими емисии (обн. ДВ, бр. 64/2005 г.). В производствената си дейност фирмата използва материали съдържащи летливи органични съединения (ЛОС), попадащи в обхвата на Наредба №7/2003 г. за норми за допустими емисии на летливи органични съединения, изпускани в атмосферния въздух в резултат на употребата на разтворители в определени инсталации. Инсталацията за нанасяне на покрития е регистрирана с удостоверение за регистрация съгласно изискванията на чл. 30л от ЗЧАВ. 
Съгласно Наредба №6 за показателите за шум в околната среда (обн. ДВ, бр. 58/2006 г.) обектът се класифицира като попадащ в производствено складови територии и зони. При извършеното измерването на шум от акредитирана лаборатория не са установени превишение на граничните стойности за шум в околната среда и в 8-те точки по измерителен контур по границите на обекта и производствената площадка. 

Съгласно Регл. ЕО №1907/2006 (Регл. REACH) дружеството се явява потребител на химични вещества и смеси. Представени са информационни листи за безопасност за всички химични вещества и смеси, изготвени съгласно чл. 31 от Регламент 1907/2006 (REACH). Веществата и смесите се съхраняват в оригинални фабрични опаковки в отделен склад с ограничен достъп.

